projecte-aina/catalan_government_crawling huggingface dataset:
El Memorial Democràtic participa a les jornades organitzades per l'American Institute for Catalan Studies (AICS) a Houston
Josep Lluís Martín i Berbois i Oriol Dueñas, doctors en Història Contemporània i tècnics del Memorial Democràtic, han estat convidats per l'American Institute for Catalan Studies (AICS) a les jornades que organitzen entre el 27 d'abril i el 7 de maig sobre la història contemporània i la memòria democràtica de Catalunya.
Les jornades es dedicaran a la Catalunya del segle xx i, més concretament, al període de la Guerra Civil i la dictadura franquista.
Al mateix temps, l'AICS vol donar a conèixer el Memorial Democràtic als catalans residents a Houston.
Els historiadors oferiran conferències a la Rice University (Texas), a l'Holocaust Museum de Houston i a la seu de l'American Institute for Catalan Studies.
Ruta pels carrers del Pinell de Brai per conèixer alguns dels indrets i esdeveniments que van marcar la població durant la Guerra Civil i la batalla de l'Ebre
Després d'aquest recorregut, la visita finalitzarà al Centre d'Interpretació 'Veus del Front', que acosta el visitant al paper que van jugar els mitjans de comunicació i les diverses eines de propaganda durant la Guerra Civil i la batalla de l'Ebre.
L'experiència inclou un tast de dolços locals maridats amb el millor vi de licor del Concurs de Vins amb DO Terra Alta 2017, el Ca Tibaria Blanc del Celler Josep Vicens, de Gandesa.
Aquesta proposta del COMEBE es repetirà els dies 8 de juliol i 30 de setembre.
6 € per persona (gratuït per als menors de 12 anys)
Consorci Memorial dels Espais de la Batalla de l'Ebre (COMEBE)
Punt de sortida: Centre d'Interpretació Veus del Front
Podeu inscriure-us al web del Museu d'Història de Girona
Data límit per la inscripció: 19 de març
El Museu d'Història de Girona i el Museu Memorial de l'Exili proposen una lliçó divulgativa d'història i un acte cívic en record dels exiliats de la Guerra Civil, amb trajectes que emulen els que milers de persones van emprendre obligats a inicis de 1939.
El recorregut d'aquesta segona sortida serà el següent: Girona, Agullana, la Vajol, Coll de Lli i la Jonquera.
Passejada pels llocs relacionats relacionats amb els darrers dies de la Catalunya Republicana.
Properament està prevista una sortida més, el dissabte 12 de maig.
MUME i Museu d'Història de Girona
Sortida del Museu d'Història de Girona
Visita guiada a l'exposició 'Camp dels Haras, 1939.
Fontserè i Clavé a la llum de Martí Vives"
Amb motiu del Dia Internacional de l'Art, el Museu Memorial de l'Exili (MUME) proposa una visita guiada a l'exposició "Camp dels Haras, 1939.
Fontserè i Clavé a la llum de Martí Vives".
Anirà a càrrec d'Eric Forcada, comissari de l'exposició, i tindrà lloc el 14 d'abril de 2018, a les 17.30 h
La mostra ens explica la relació dels joves artistes Carles Fontserè i Antoni Clavé en la primera etapa del seu exili.
Ha estat realitzada en el marc del centenari Carles Fontserè (2016-2017), en col·laboració amb el Departament de Cultura, i es podrà visitar al MUME del 3 de març al 10 de juny de 2018.
El Memorial Democràtic organitza una xerrada i un taller amb estudiants i l'escriptora Dory Sontheimer a l'Institut Miquel Taradell del Raval
El Memorial Democràtic és una de les institucions implicades en el programa 'Apadrina un equipament' de la Fundació Tot Raval.
Les activitats realitzades enguany han estat amb estudiants de l'Institut Miquel Taradell.
El 16 d'abril tindrà lloc una jornada adreçada a estudiants amb l'escriptora Dory Sontheimer, autora del llibre 'Les set caixes'.
Els estudiants també participaran a activitat un taller creatiu a partir de capses on recolliran objectes a fi de reconstruir episodis de la seva memòria.
El vuitè volum de la col·lecció Referents comprèn l'estudi, des de diferents angles, de l'acció política i econòmica que va dur terme l'executiu de la Generalitat de Catalunya durant la guerra civil (1936-1939).
Que la Guerra Civil fos un esdeveniment més o menys previsible no treu que el cop d'estat militar del 17-19 de juliol de 1936 no comportés un colossal trasbals pel Govern de la República i per al de la Generalitat de Catalunya.
En poques hores, uns pocs dies i algunes setmanes, l'executiu català va haver de fer front a l'acció violenta de grups radicals.
També va haver de formar un exèrcit per al front; va haver d'organitzar a corre cuita l'exili d'importants grups conservadors que fugien d'una repressió sense control i, per tant, difícil de frenar; va haver de posar en marxa una complicada economia que permetés abastir la població de pa i dels queviures bàsics; va haver de maldar per constituir governs tan unitaris com fos possible; va haver de posar en funcionament una indústria de guerra que alimentés d'armament els contingents militars i va haver de tenir cura de la salvaguarda del ric patrimoni artístic i cultural del país.
Per si tot això fos poc, va posar en funcionament un sistema sanitari que permetés guarir els nombrosos ferits que arribaren del front, i va organitzar un nou sistema d'ordre públic i una nova justícia, adaptades a la situació bèl·lica del país.
També va haver de defensar l'autogovern i l'autonomia de Catalunya de les escomeses centralistes del govern de la República.
De tot això i, encara, d'altres aspectes d'un país en guerra, i en guerra civil, se n'hagué d'ocupar el govern de la Generalitat.
El lector hi trobarà una profunda anàlisi que contribueix al coneixement d'aquells anys tan obscurs per al país i a una recuperació de la nostra memòria col·lectiva.
El volum ha estat dirigit per Jaume Sobrequés i l'edició ha anat a cura d'Oriol Dueñas i Josep Lluís Martín i Berbois.
El novè volum de la col·lecció Referents recull les conferències que el Memorial Democràtic va organitzar a Lleida, Tarragona i Girona al voltant de la Guerra Civil al territori, les conseqüències del conflicte i l'acció del Govern de Catalunya en aquell context.
El llibre comprèn l'estudi, des de diferents angles, de l'acció política i econòmica que va dur terme l'executiu de la Generalitat de Catalunya durant la guerra civil (1936-1939).
El volum ha estat editat pels historiadors i tècnics del Memorial Democràtic Oriol Dueñas i Josep Lluís Martín i Berbois.
Recull les ponències de Joan Sagués, Josep Rubió, Pol Galitó, Antonieta Jarne, Jaume Barrull, Manuel Lladonosa, Alberto Velasco, Carmen Berlabé, Jordi Piqué, Ramon Arnabat, Josep Sánchez Cervelló, Montserrat Duch, Joan Maria Thomas, Jaume Massó, David Tormo, Josep Clara, Joaquim Nadal, David Garcia Aliaga, Jordi Gaitx, Gemma Domènech i Enric Pujol.
Conscients que cada territori té la seva pròpia història vinculada a la Guerra Civil, durant el 2017 es van organitzar tres jornades a tres capitals catalanes per tractar l'enfrontament des de el context econòmic, social polític diferenciat de Lleida, Girona i Tarragona.
Hi van participar els principals especialistes en la matèria, i les seves aportacions han estat recollides en aquest volum de la col·lecció Afers.
El Memorial Democràtic participa a la diada amb un espai a la Rambla del Raval on trobaràs l'àlbum il·lustrat 'Elna, la Maternitat' i d'altres llibres de memòria històrica
El Memorial Democràtic participa a la diada de Sant Jordi amb una carpa a la Rambla del Raval.
Entre les publicacions per divulgar la memòria democràtica entre la ciutadania hi trobareu l'àlbum il·lustrat per a tots els públics Elna, la Maternitat.
Ens trobareu al costat esquerre de la Rambla del Raval (mirant mar), carpa número 57, de 10 a 20 h.
A les 14 h, la contacontes Núria Adán explicarà als nens el llibre Elna, la maternitat a l'espai Haima de la Rambla del Raval.
Ben aviat en Joan tindrà una germana que durà per nom Elna, un nom carregat d'història.
En Ramon i la Irene li explicaran durant una excursió a la Maternitat d'Elna.
Acompanyarem aquesta família mentre travessa les portes del vell castell d'en Bardou, a Elna, i descobreixen la història d'Elizabeth Eidenbenz i el seu projecte per salvar dones i nadons exiliats a França i reclosos a camps de concentració en el context de la fi de la Guerra Civil.
El conte, escrit per Roser Ros i il·lustrat per Jordi Vila-Delclòs amb un apunt històric a càrrec de la Maria Ojuel, inaugura la col·lecció de llibres 'Memòria dibuixada'.
Memorial Democràtic amb la col·laboració de la Fundació Tot Raval i de l'Institut de Cultura de Barcelona
Presentació de l'antologia d'articles de Miquel Caminal al Memorial Democràtic
El Memorial Democràtic acull la presentació de l'antologia d'articles de Miquel Caminal Democràcia i plurinacionalita t dilluns, 12 de març, a les 18.30 h.
Miquel Caminal i Badia (Barcelona, 1952 - 23 de maig de 2014) fou catedràtic de Ciència Política de la Universitat de Barcelona i director del Memorial Democràtic de 2008 a 2011.
El llibre és una antologia a cura dels professors Raül Digón i Joaquim Lleixà.
El volum reuneix per primer cop una tria àmplia i exhaustiva dels textos d'aquest pensador agut, mancat de prejudicis i mestre de generacions, que demostra amb les seves reflexions sobre catalanisme, federalisme i memòria històrica la seva profunda rellevància per al present que vivim.
La Garriga recorda els bombardejos durant la Guerra Civil
Les dones van tenir un paper fonamental en la construcció dels refugis antiaeris, protegir vides o organitzar la rereguarda.
Aquesta visita guiada, de la mà de dues veïnes, ho explicarà en una visita guiada al Refugi de l'Estació.
Accés lliure (cal inscripció prèvia: [EMAIL] )
Xerrada a la Garriga al voltant del pistolerisme
L'etern conflicte de classes, a la Catalunya de l'inici del segle XX, va tenir la seva màxima expressió en el conflicte laboral entre les organitzacions obreres i la patronal.
És el famós pistolerisme de fa 100 anys.
Els abusos laborals de la patronal van acabar desembocant, en iniciar-se la Guerra Civil, en una venjança de classe.
La xerrada emmarcarà aquest conflicte entre 1900 i 1939 i analitzarà també la visió que tenim d'aquell conflicte en l'actualitat.
La xerrada anirà a càrrec de l'historiador i escriptor Xavier Díez.
Ruta per conèixer alguns dels indrets i esdeveniments que van marcar la població durant la Guerra Civil i la batalla de l'Ebre
Aquesta visita dona a conèixer alguns dels indrets i esdeveniments que van marcar la població durant la Guerra Civil i la batalla de l'Ebre.
La visita acabarà al Centre d'Interpretació Soldats a les Trinxeres.
Mostra com era la vida quotidiana dels combatents més enllà de les seves obligacions militars, des de l'alimentació fins als problemes sanitaris, passant per la higiene personal o el temps que dedicaven al lleure.
L'experiència inclou un tast de dolços locals maridats amb el millor vi de licor del Concurs de Vins amb DO Terra Alta 2017, el Ca Tibaria Blanc del Celler Josep Vicens, de Gandesa.
La ruta es farà també els dies 17 de juny i 9 de setembre.
6 € per persona (gratuït per als menors de 12 anys).
Consorci Memorial dels Espais de la Batalla de l'Ebre (COMEBE)
Centre d'Interpretació Soldats a les Trinxeres
Sortides familiars del MUME per descobrir indrets relacionats amb l'exili de 1939
L'horari previst de l'activitat és de mitja jornada (de 10 a 14.30 h) i el punt de trobada és el MUME.
Cal inscripció prèvia (telèfon 972 556 533; correu [EMAIL] ).
La realització de l'activitat queda subjecte a un mínim de 10 participants.
Els desplaçaments es realitzen en transport propi del participant i el dinar no està inclòs.
Els participants es trobaran al Museu Memorial de l'Exili per anar a Cotlliure, poble rossellonès a prop de la frontera, on el poeta Antonio Machado va viure les seves últimes setmanes, i on va ser enterrat.
Una tomba que és un espai de memòria i de record, on es llegiran alguns dels seus poemes.
Preus reduïts per a grups de 10 participants o més
De març a novembre, dotze rutes per descobrir històries i esdeveniments relacionats amb aquells 115 dies decisius
Un any més, el Consorci Memorial dels Espais de la Batalla de l'Ebre engega un programa específic de visites guiades a l'entorn de quatre de les poblacions afectades per la batalla.
Des del 25 de març i fins a l'11 de novembre, aquells que ho desitgin podran conèixer com va afectar la que fou la batalla més dura, llarga i determinant de la Guerra Civil als pobles de Batea, la Fatarella, el Pinell de Brai i Vilalba dels Arcs.
Passejant pels seus carrers, anirem descobrint històries i esdeveniments relacionats amb aquells 115 dies tràgics, però també amb altres episodis del passat i de la història local de cada població.
La passejada finalitzarà amb la visita al centre d'interpretació de cada localitat, on els assistents podran fer un petit tast de la gastronomia del territori a través dels dolços típics de cada poble, tot maridat amb el millor vi de licor del Concurs de Vins amb DO Terra Alta 2017, el Ca Tibaria Blanc del Celler Josep Vicens, de Gandesa.
Es podrà visitar al MUME fins al 16 de setembre de 2018
L'exposició es basa en reproduccions fotogràfiques del treball documental que Jacques Léonard va realitzar al desembre de 1943 per narrar el pas per Espanya de milers de joves francesos que tractaven de fugir del feixisme per incorporar-se a files al nord d'Àfrica.
És un dels poquíssims testimonis gràfics que hi ha d'aquest moment històric.
Diumenges i festius de 10 a 14h
Tancat els dilluns excepte festius
Menors de 17 anys, aturats, escolars, grups d'estudiants i docents: Entrada gratuïta.
Majors de 65 anys: Tarifa reduïda, 2 €.
Pensionistes, carnet d'estudiant i grups d'adults: Tarifa reduïda, 3 €
El Memorial Democràtic ha prorrogat, fins a l'1 d'abril de 2018, "Une Catalogne Indépendante?
Geopolítica i Guerra Civil (1936-1939)".
Aquesta exposició tracta com, al llarg de la Guerra Civil, tant els ministeris d'afers exteriors europeus i americans com la premsa internacional van creure seriosament que Catalunya proclamaria la independència.
Aquest fet va tenir lloc en el context dels moviments de fronteres al continent europeu després de 1917-1919 i les intenses problemàtiques identitàries del vell món.
La mostra ha estat comissariada per l'historiador Arnau Gonzàlez i Vilalta, que oferirà una visita guiada diumenge 18 de març.
Nova exposició al Memorial Democràtic
Inauguració: dijous 15 de març, a les 19 h
Amb motiu del 25è aniversari dels acords de pau d'El Salvador, la Secretaría de Cultura de la Presidencia, en coordinació amb el Ministerio de Relaciones Exteriores d'El Salvador, va convidar artistes visuals a crear postals que commemoressin aquest fet històric.
L'exposició, que es pot visitar al Memorial Democràtic, és una selecció de les obres realitzades.
Els visitants hi trobaran 120 obres originals de les 240 que es van fer.
L'exposició es podrà visitar del 7 de març a diumenge 1 d'abril.
La inauguració de la mostra tindrà lloc dijous 15 de març, a les 19 h.
Hi participaran el director del Memorial Democràtic, Plàcid Garcia-Planas, i el cònsol d'El Salvador a Barcelona, Francisco Altschul.
Consolat d'El Salvador a Barcelona i Memorial Democràtic
L'exposició proposa un repàs de la trajectòria professional i personal de l'escriptora i periodista
Aquesta mostra ens parla de l'escriptora des de diferents perspectives: la infantesa, el franquisme, el feminisme, el catalanisme, el compromís social, la seva vida com a escriptora i periodista, la passió pel teatre i la denúncia que va fer del nazisme.
La vintena de fotografies que mostra són de Pilar Aymerich, l'arxiu familiar Sempere Roig i el fons Montserrat Roig de l'Arxiu Nacional de Catalunya.
Els textos són fragments de peces periodístiques i literàries de l'escriptora i periodista.
L'exposició és una producció del Memorial Democràtic i l'Associació de Dones Periodistes.
De dilluns a dijous de 9 a 18 h, i divendres al matí
Memorial Democràtic i Centre Normalització Lingüística Montserrat
Centre de Normalització Lingüística Montserrat
Plom-Plata és un projecte, arxiu de 17 projectes relacionats amb les derives obligades dels desarrelats, dels que han hagut de marxar involuntàriament del seu lloc d'origen (L'arrelament, ¿Dónde durmieron nuestros abuelos?).
Tracta també de les tràgiques derives migratòries que estan molt lluny del "flâneur" baudelerià i més prop del passejant benjaminià, dels moments íntims i intransferibles, moments de plom (La maleta kafkiana, Trauma, imatge i memòria).
Cada fitxa fa referència algun fet del passat, en contrapunt a un present que ens porta a reflexionar sobre el problema dels genocidis contemporanis i les seves conseqüències vitals.
Els relats són petites històries que defineixen el difícil encaix entre les trajectòries individuals i els esdeveniments col·lectius (La narració històrica, El poder de la imatge, Riu de plata).
Vol ser també un modest exercici de recuperació d'utopies (Ciutat de l'immigrant, La utopia Zamenhof) i de visualització de noves propostes de reflexió de la realitat (El pressentiment, La gestió del malestar, Cases per a tothom).
Un personal homenatge als que varen patir les conseqüències de les guerres i l'exili, dos elements estructurals de les nostres societats contemporànies.
De dimarts a dissabte: de 10:00 a 18:00 h
Diumenges i festius: de 10:00 a 14:00 h
Espai Hall del Museu Memorial de l'Exili (MUME)
Un recorregut literari per les literatures de l'exili
Entrada lateral als Porxos (C. Vell, darrere del Centre Atenció Primària)
El Museu Memorial de l'Exili (MUME) ofereix un espectacle gratuït amb poesia, novel·la, contes, cartes, memòries i testimonis d'experiències a l'exili.
Es tracta d'una proposta artística de petit format per reviure amb emoció la nostra història recent amb textos de Joaquim Amat-Piniella, Clementina Arderiu, Agustí Bartra, Artur Bladé Desumvila, Anna Murià, Joan Oliver/Pere Quart, Josep Palau i Fabre, Mercè Rodoreda, Carles Riba, Antoni Rovira i Virgili, Joan Sales i Manuel Valldeperes.
Places limitades (cal reservar trucant al 972 556 533).
Museu de Sant Cugat amb la col·laboració del MUME, del Festival MOT i de l'Ajuntament de la Jonquera
El Memorial Democràtic ha organitzat, conjuntament amb el Museu d'Història de Barcelona, un concert per donar a conèixer els compositors que creaven obres musicals durant la Guerra Civil i l'exili
Cal reservar prèviament per telèfon o correu electrònic: [EMAIL] o al 932 562 122 de 10 a 14h i de 16 a 19h els dies laborables (aforament limitat)
El concert tindrà lloc diumenge 18 de març a les 18 h a la capella de Santa Àgata de Barcelona.
El programa està format per obres que es van escriure majoritàriament en el context de la guerra.
Aquest concert és un homenatge a una jove generació d'artistes compromesos amb la llibertat i les institucions democràtiques que van créixer durant la II República i van veure interrompuda la seva carrera musical a causa de la Guerra Civil i l'exili.
El concert s'emmarca, també, en la commemoració del 80è aniversari dels bombardejos sobre la ciutat de Barcelona.
La proposta musical ha estat coordinada pel musicòleg i periodista Jorge de Persia i serà interpretada pel Quartet Cosmos.
La presentació de l'acte anirà a càrrec del director del Memorial Democràtic, Plàcid Garcia-Planas, i del periodista Eloi Vila.
Cal reservar prèviament per telèfon o correu electrònic: [EMAIL] o al 932 562 122 de 10 a 14h i de 16 a 19h els dies laborables (aforament limitat).
Memorial Democràtic i Museu d'Història de Barcelona (MUHBA)
Museu d'Història de Barcelona - Capella de Santa Àgata
Presentació del llibre d'Esteve Deu al Memorial Democràtic
El Memorial Democràtic acull la presentació del llibre Sabadell 1936: Economia, societat i política.
Tindrà lloc dimecres, 31 de gener, a les 19 hores, i anirà a càrrec de l'autor, l'historiador Esteve Deu, i del director del Memorial Democràtic, Plàcid Garcia-Planas.
Aquest llibre, publicat per la Fundació Bosch i Cardellach, és el primer d'una sèrie en la qual s'analitzarà Sabadell en el decurs de la Guerra Civil com a ciutat i el paper que van tenir els sabadellencs en aquest conflicte.
En un context de guerra civil, amb el que comporta d'alteració del normal funcionament de les societats implicades, l'autor ha fet un estudi rigorós i crític amb l'objectiu d'entendre els comportaments tant de les classes dirigents com dels ciutadans del carrer, i n'ha explicat les causes i les conseqüències.
Presentació de la nova publicació del Memorial Democràtic
El Memorial Democràtic ha publicat el llibre 'Ens mans del PSUC.
Militància' editat per Josep Puigsech i Giame Palà, i amb la participació de diversos especialistes.
La presentació tindrà lloc dilluns, 29 de gener, a les 19 h, al Memorial Democràtic.
Hi participaran el director del Memorial Democràtic, Plàcid Garcia-Planas, i Josep Puigsech, historiador i editor del llibre.
Que el Partit Socialista Unificat de Catalunya (PSUC) ha estat un dels eixos vertebradors de la trajectòria històrica catalana del segle XX és una realitat més que incontestable.
Sense ell, els anys de la Guerra Civil, els de la lluita contra la Dictadura i els de la Transició no haurien estat els mateixos.
El PSUC fou una organització significativa durant els anys bèl·lics, esdevingué el motor de la posterior lluita antifranquista i, finalment, un dels protagonistes principals de la transició a la democràcia.
Així, doncs, 1936-1990 són els anys d'una Catalunya marcada, entre d'altres elements nuclears, pel PSUC.
Precisament per aquest fet, i tot aprofitant que recentment se n'acaba de commemorar el vuitantè aniversari del naixement, resulta una bona oportunitat afrontar una nova reflexió sobre el contingut i significat de les aportacions d'aquest partit a la nostra història.
El Director del Memorial Democràtic ofereix una conferència a Roda de Berà
El director del Memorial Democràtic, Plàcid Garcia-Planas, pronunciarà el 19 de gener la conferència 'Guerra viscuda i memòria' a Roda de Berà.
L'activitat ha estat organitzada per l'associació També hi som.
Aquesta entitat té com a objectiu la divulgació històrica dels fets més importants de la I i la II República esdevinguts Catalunya.
També promou l'estudi i la recerca al voltant d'aquest període.
L'escriptora Dory Sontheimer presenta al Memorial Democràtic el documental sobre la història de la seva família i dels jueus refugiats a Espanya
El Memorial Democràtic acull la presentació del documental i el projecta el 15 de febrer, a les 19 h.
Hi participaran Dory Sontheimer i el director del Memorial Democràtic, Plàcid Garcia-Planas.
Després de morir la seva mare, la Dory Sontheimer va fer una troballa sorprenent que li canviaria la vida.
A un armari de casa seva hi havia set caixes amb fotografies, cartes, passaports i altres documents que li revelaren la identitat jueva i la dramàtica història de la seva família, víctima de la persecució i matança de jueus perpetrada pel règim nazi.
Després d'aquesta descoberta va decidir escriure un llibre on explica la vida de la seva família en el context dels jueus refugiats a Espanya.
Quatre anys després ens arriba un documental que retrata la història de la Dory i de la seva família, repartida per tot el món.
Posa en imatges a una història peculiar, sorprenent i emotiva.
Acompanyats per historiadors, escriptors, periodistes i persones anònimes, ens proposa un viatge físic i emocional per Catalunya, França, Alemanya, Estats Units, Canadà, Anglaterra, República Txeca, Israel i Argentina.